শঙ্খ ঘোষ রচিত এই কবিতা সবারই জানা। প্রত্যেক বারের মত পুজোর কলকাতা আর এই কবিতার একটা মিল পাওয়া যায়। মিল এবারেও ছিল। তবে বিজ্ঞাপনের আলোটা একটু বেশিই ছিল। কবিতার পাতা আর কলকাতার মুখ সবটাই ঢেকেছে বিজ্ঞাপনে। 'বিশ্বের সবথেকে বড় দুর্গা', 'সব থেকে বড় সত্যি', 'এত বড়, সত্যি'- শুধু কলকাতাই বা বলি কি করে, কোথায় ছিল না এই বিজ্ঞাপন। আর বিজ্ঞাপনের ম্যাজিকটা চোখে পড়েছিল পঞ্চমীতেই। কার্যত জনসুনামি। কলকাতার কোনও পুজো মণ্ডপ কেবল মাত্র ভিড়ে ভয় পেয়ে বন্ধ করে দেওয়া হয়েছে, এই ঘটনা সাম্প্রতিক কালে আর ঘটেছে কিনা তা বলা মুশকিল। বিজ্ঞাপনে 'এত বড়, সত্যি'কে টেক্কা দিতে কলকাতার মোড়ে মোড়ে ছিল 'পাগলা মা কি তোর একার'-এই বিজ্ঞাপনও। তবে সেটার সংখ্যাও ছিল কম আর প্রভাবও ছিল কম।   কলকাতায় 'স্টার' দেখতে ভিড় এর আগেও হয়েছে। আইপিএল জয়ের পর কল্লোলিনী কলকাতায় কিংয়ের নৃত্য দেখতেও জনজোয়ার হয়েছিল। কিন্তু সে ভিড়ও সামলানো গিয়েছিল। সামালানো গেল না 'পুজোর স্টার'কে দেখতে আসার ভিড়। শুরুতেও ছক্কা। আর শেষ বলে যেন সেঞ্চুরি। স্টার কি বলেই 'স্টার'? শুরু হয়েছিল, 'এত বড় সত্যি', আর শেষটা হল ধন্যবাদ এবং দুঃখিত। বিজ্ঞাপনের কামাল আর ধামাল। পুজো নিয়ে টালমাটাল হল কলকাতা, বিজ্ঞাপনের বাজি মারল 'স্টার' বিজ্ঞাপন। রক্ত মাংসের শরীর ছাড়াও এত বড় স্টার হওয়া যায়, এটাই বোধহয় দেখল কলকাতা।